b'\n_START_ARTICLE_\nDubravlagas\n_START_PARAGRAPH_\nDubravlagas, \xe2\x80\x9eDubravnyj\xe2\x80\x9c lageris, Ypatingasis lageris Nr.3 (rus. \xd0\x94\xd1\x83\xd0\xb1\xd1\x80\xd0\xb0\xd0\xb2\xd0\xbb\xd0\xb0\xd0\xb3, \xd0\x94\xd1\x83\xd0\xb1\xd1\x80\xd0\xb0\xd0\xb2\xd0\xbd\xd1\x8b\xd0\xb9 \xd0\xbb\xd0\xb0\xd0\xb3\xd0\xb5\xd1\x80\xd1\x8c, \xd0\x9e\xd1\x81\xd0\xbe\xd0\xb1\xd1\x8b\xd0\xb9 \xd0\xbb\xd0\xb0\xd0\xb3\xd0\xb5\xd1\x80\xd1\x8c \xe2\x84\x96 3, \xd0\x9e\xd1\x81\xd0\xbe\xd0\xb1\xd0\xbb\xd0\xb0\xd0\xb3 \xe2\x84\x96 3, \xd0\x94\xd1\x83\xd0\xb1\xd1\x80\xd0\xb0\xd0\xb2\xd0\xbd\xd1\x8b\xd0\xb9 \xd0\x98\xd0\xa2\xd0\x9b) buvo vienas i\xc5\xa1 sovietinio Gulago sistemos priver\xc4\x8diamojo darbo stovykl\xc5\xb3 kompleks\xc5\xb3. Po Gulago panaikinimo \xc4\x8dia iki Soviet\xc5\xb3 S\xc4\x85jngos \xc5\xbelugimo buvo kalinami politiniai kaliniai. \xc5\xa0iuo metu priklauso Mordovijos respublikos Federalinei bausmi\xc5\xb3 atlikimo tarnybai.\n_START_SECTION_\nIstorija\n_START_PARAGRAPH_\nJavaso apylink\xc4\x97se pirmieji kaliniai dirb\xc4\x99 mi\xc5\xa1ko paruo\xc5\xa1ose atsirado 1929\xc2\xa0m. 1931\xc2\xa0m. gegu\xc5\xbe\xc4\x97s 25 d. NKVD vadovyb\xc4\x97 nusprend\xc4\x97 \xc4\xafkurti priver\xc4\x8diam\xc5\xb3j\xc5\xb3 darb\xc5\xb3 stovykl\xc4\x85 Temlag\xc4\x85. Pastatyta lagerius aptarnaujanti gele\xc5\xbeinkelio at\xc5\xa1aka i\xc5\xa1 Potmos. Antrojo pasaulinio karo metu \xc4\x8dia kalinti karo belaisviai vokie\xc4\x8diai, italai, rumunai. Temlage buvo siuvimo, med\xc5\xbeio apdirbimo ir med\xc5\xbeio dirbini\xc5\xb3 pramon\xc4\x97. Lager\xc4\xaf sudar\xc4\x97 20 lagpunkt\xc5\xb3, kurie nuo centro buvo nutol\xc4\x99 iki 20\xc2\xa0km. Vien per 1942\xc2\xa0m. lageryje mir\xc4\x97 5143 \xc5\xbemon\xc4\x97s. Pirmieji lietuviai \xc4\xaf \xc5\xa1\xc4\xaf lager\xc4\xaf pateko 1945\xc2\xa0m._NEWLINE_1948\xc2\xa0m. vasario 28d. VRM \xc4\xafsakymu Nr. 00219 i\xc5\xa1 buvusi\xc5\xb3j\xc5\xb3 Temlago ir Temnikovskio vaik\xc5\xb3 kolonijos sukurta ypatingoji Gulago stovykla Nr.3 politiniams kaliniams\xc2\xa0\xe2\x80\x93 \xe2\x80\x9eDubrovlagas\xe2\x80\x9c. I\xc5\xa1 Temlago Ypatingajam legeriui Nr.3 perduoti kaliniai, gyvenamieji ir kiti pastatai. Lagerio valdyba buvo Javase, Zubova Polianos rajone, Mordovijos ATSR. 1953 m. \xc4\x8dia buvo 14 225 kaliniai._NEWLINE_1953 m. dal\xc4\xaf Dubravlago (daugiausia "bendrojo kontingento" kalinius) kartu su trimis drabu\xc5\xbei\xc5\xb3 siuvyklomis, dviem medienos perdirbimo \xc4\xafmon\xc4\x97mis ir bald\xc5\xb3 fabriku per\xc4\x97m\xc4\x97 Teisingumo ministerija ir \xc4\xafk\xc5\xabr\xc4\x97 pataisos darb\xc5\xb3 kolonij\xc4\x85 Bara\xc5\xa1evlag\xc4\x85 (taip pat Bara\xc5\xa1evo pataisos darb\xc5\xb3 kolonija). Naujai sukurtame kombinate dirbo ne tik Bara\xc5\xa1evlago, bet ir Dubravlago kaliniai (sutartiniu pagrindu). 1954 m. kovo 15 d. Bara\xc5\xa1evlagas prijungtas atgal prie Dubravlago._NEWLINE_1954\xc2\xa0m. reorganizuotas \xc4\xaf \xc4\xafprastin\xc4\x99 pataisos darb\xc5\xb3 stovykl\xc4\x85, v\xc4\x97liau tapo pataisos darb\xc5\xb3 kolonij\xc5\xb3 sistema. Neoficialiai jis tebebuvo vadinamas Dubravlagu, taip pat "Potmos lageriais", pagal netoliese buvusi\xc4\x85 Potmos gele\xc5\xbeinkelio stot\xc4\xaf, kur buvo atve\xc5\xbeami nauji kaliniai tolimesniam paskirstymui po kolonijas. Septynios ar a\xc5\xa1tuonios kolonijos buvo skirtos i\xc5\xa1imtinai "valstybiniams nusikalt\xc4\x97liams", daugiausia tai buvo politiniai kaliniai. 1961-1972 m. \xc4\x8dia buvo siun\xc4\x8diami beveik visi kaliniai, nuteisti u\xc5\xbe \xe2\x80\x9eantisovietin\xc4\x99 agitacij\xc4\x85 ir propagand\xc4\x85\xe2\x80\x9c bei nuteisti \xe2\x80\x9eu\xc5\xbe T\xc4\x97vyn\xc4\x97s i\xc5\xa1davim\xc4\x85\xe2\x80\x9c. U\xc5\xbe T\xc4\x97vyn\xc4\x97s i\xc5\xa1davim\xc4\x85 kal\xc4\x97jo daugiausia Baltijos \xc5\xa1ali\xc5\xb3 ir Ukrainos partizanai. Jie buvo suimti 1945\xe2\x80\x931955\xc2\xa0m. ir Dubravlage kal\xc4\x97jo likusius bausm\xc4\x97s metus (paprastai 15\xe2\x80\x9325 met\xc5\xb3). Nuo 1957\xc2\xa0m. iki septintojo de\xc5\xa1imtme\xc4\x8dio prad\xc5\xbeios \xc4\x8dia buvo perkelti ir kalinti Jehovos liudininkai. Septintojo de\xc5\xa1imtme\xc4\x8dio viduryje Dubravlage atsid\xc5\xabr\xc4\x97 ir pirmieji disidentai. 1965 m. politini\xc5\xb3 kalini\xc5\xb3 Dubravlage buvo 3816. Temlago lageriuose bausm\xc4\x99 atliko dauguma nuteist\xc5\xb3j\xc5\xb3 u\xc5\xbe politines pa\xc5\xbei\xc5\xabras ir pasaul\xc4\x97\xc5\xbei\xc5\xabr\xc4\x85, besiskyrusi\xc4\x85 nuo soviet\xc5\xb3 ideologijos, suimt\xc5\xb3 ir nuteist\xc5\xb3 vykdant TSRS KGB operacij\xc4\x85 "Blokas", prad\xc4\x97t\xc4\x85 1971 m. gruod\xc5\xbeio 30 d. TSKP CK nutarimo pagrindu. D\xc4\x97mes\xc4\xaf \xc4\xaf sunkias kalinimo s\xc4\x85lygas tose kolonijose atkreip\xc4\x97 1967 m. para\xc5\xa1yta ir samizdate platinta Anatolijaus Mar\xc4\x8denko knyga "Mano parodymai".\n_START_SECTION_\nDarbai\n_START_PARAGRAPH_\nDubravlago kaliniai dirbo GULAG\'o Temnikovsko pramoniniame kombinate: siuvimo fabrikuose Nr. 1, 3, 6, 14 Javase, loto ir domino gamykloje Nr. 18 Javase, medienos perdirbimo gamyklose Nr. 4, 5, 7, 11 (med\xc5\xbeio apdirbimas, bald\xc5\xb3 gamyba), statybini\xc5\xb3 med\xc5\xbeiag\xc5\xb3 gamyboje (plytos, \xc4\x8derp\xc4\x97s, kalk\xc4\x97s), gele\xc5\xbeinkelio at\xc5\xa1akos aptarnavime, stat\xc4\x97 pyt\xc5\xb3 gamykl\xc4\x85, dirbo mi\xc5\xa1ko paruo\xc5\xa1ose, durpi\xc5\xb3 gavyboje, \xc5\xbeem\xc4\x97s \xc5\xabkyje.'